Fogorvosi ellátás alakulása a koronavírus alatt
Az elmúlt hónapok a fogorvosokat tekintve is napról napra változó világban teltek. Cikkemben egy alapellátást végző fogorvos szemével szeretném áttekinteni a fogorvosokat ért jogszabályváltozásokat a járványhelyzet során, illetve jövőt illetőleg pár elgondolkodtató kérdést felvetni.
Nehéz, hiszen eddig példa nélküli időket éltünk meg mind mi, mind az egész világ az elmúlt hónapok során. Egy olyan problémával kellett megküzdenünk, amelyhez foghatóval még nem találkoztunk a korábbi betegellátási gyakorlatunk során. Láttuk mi történt Kínában, majd az egész világon az új koronavírus miatt. Mindenki rémülettel figyelte a kibontakozó események sorozatát és félelemmel gondolt saját és családja egészségére, miközben próbálta ellátni a napi betegellátási munkáját. A szabályozói környezet a teljes egészségügyet tekintve folyamatosan alakult, változott, ahogy a koronavírus szele ténylegesen elérte Magyarországot. A változó szabályozói környezetben felszínre került, mennyire kiszolgáltatottak vagyunk az ismeretlen helyzeteknek, illetve azok napról napra történő változásainak. Világossá vált, hogy egy világszintű egészségügyi veszélyhelyzet során másképpen kell viselkednünk, és beteget ellátnunk, mint azt a megszokott eljárásrend diktálná. Ugyanakkor, ha egymásnak ellentmondó intézkedések látnak napvilágot, azoknak megfelelni különös kihívás elé állít mindannyiunkat.
Az ellátás korlátozása
A fogászati ellátást tekintve érezhető volt egy nyomás a fogorvosok oldaláról, amely a nemzetközi példáknak megfelelően szerette volna, hogy az ellátás egy korlátozott formában történjen. Hiszen a fogorvosi szakma tipikusan az, ahol is mi, a betegtől pár centire, jelentős aeroszol képződés mellett dolgozunk. A jogszabályi keretek az közfinanszírozott fogászati alapellátást 2020. március 15. napjától korlátozták, Dr. Kásler Miklós EMMI miniszter rendeletével, csak sürgősségi ellátásra. Míg a fogászati szakellátás korlátozására 2020. március 17. napjától került sor, Dr. Müller Cecília országos tisztifőorvos határozata alapján, amely hasonlóan megtiltotta a nem sürgősségi beavatkozások elvégzését. A fenti két korlátozó rendelkezés felszínre hozott egy kérdést, amellyel több kolléga is megkeresett az első napok folyamán: a magán fogászati alapellátás jogszabályi korlátozására nem került sor.
Tekintve, hogy az első rendelkezés a 4/2000. (II. 25.) EüM rendelet alá eső, fogorvosi alapellátást nyújtó NEAK szerződött szolgáltatók működését korlátozta, míg a második rendelkezés pedig bármely fogászati "szak" ellátóra vonatkozott. Ez több anomáliára adott okot, hogy most ki-milyen ellátást végezhet a saját magánfogászati rendelőjét tekintve, mivel a legtöbb magánszolgáltató alapellátás nyújtására van szerződve, ami név szerint nem szakellátás. Ugyanakkor a sajátos helyzetünket nézve és figyelembe véve azt, hogy döntéshozói szemszögből mi egy szakmát, azaz egy szakot képviselünk, nem volt kérdés, hogy csak sürgősségi ellátásra van lehetőség a fogászat bármely területén Magyarországon.
Sürgősségi ellátásrend
A fogorvosi ellátást a kijött új jogszabályi keretek, mint sürgősségi fogászati ellátásra korlátozták. A pontos meghatározást, hogy mi tartozik ebbe körbe az 48/1997. (XII. 17.) NM rendelet - 2. sz. melléklete határozza meg. A listán szereplő tételek tényleg kivétel nélkül sürgős szükséget feltételeztek, és ellátásuk azonnali fogorvosi beavatkozást igényel. Ugyanakkor az egészségügyi veszélyhelyzet során kiderült, hogy a fogászati ellátás járványkörülmények közötti nyújtásához a megszokottnál magasabb szintű védőfelszerelésre van szükség. A személyes védőfelszerelés (PPE) biztosítása, az egészségügyi veszélyhelyzet időtartama alatt kormányhivatali hatáskör a közfinanszírozott rendelők esetében. Viszont, mint azt sokan tapasztaltuk, a védőfelszerelések biztosítása a legtöbb esetben is csak részben valósult meg az állam részéről, míg az egyéni vásárlások is különös nehézségbe ütköztek a készlethiány, illetve a megsokszorozódó árak miatt.
Az EMMI Egészségügyi Szakmai Kollégium Fog- és Szájbetegségek Tagozatának 2020. március 21-én kelt ajánlása is a kizárólagos sürgősségi ellátás rendet fogalmazta meg, ugyanakkor ajánlást tett arra, hogy a védőfelszerelésekben mutatkozó egyedi hiányosságok miatt megyénként egy-két centrum rendelőben kerüljön az ellátás megszervezésre. Tudomásom szerint ezt csak pár helyen sikerült megvalósítani, nálunk Vas Megyében nem tudtuk kivitelezni az ajánlást, minden kolléga a saját rendelőjében nyújtott közfinanszírozott, sürgősségi ellátást.
Vissza a normál ellátáshoz?
A járványhelyzet enyhülésével a jogszabályok újabb változása 2020. április 30-án következett be, amikor Dr. Kásler Miklós EMMI miniszter feloldotta az ellátás korlátozást előíró rendelkezéséket, viszont újabb akadályokat gördített a fogorvosok elé. A miniszteri rendelet egyértelműen feloldotta a közfinanszírozott fogászati rendelők korlátozó ellátás rendjét, folyamatos visszatérést javasolt, ugyanakkor a mellékletében PCR tesztet írt elő minden magas kockázattal rendelkező beavatkozáshoz, amelybe a Fog- és Szájbetegségek legnagyobb része beletartozik a forgóeszköz használata miatt.
A szabályok szinte napról napra változtak, jöttek újabb ajánlások, mint az EMMI Egészségügyi Szakmai Kollégium Fog- és Szájbetegségek Tagozatának 2020. május 3-án kelt eljárás részletes rendje, amely nem tette kötelezővé a negatív PCR teszt meglétét a kezelések előtt, ugyanakkor a 2020. május 4-én kelt SARS - CoV-2 vírus teszt kivitelezésére vonatkozó EMMI eljárásrend ezzel teljesen ellentétbe került a PCR teszt meglétét illetően. Egészen május 9-éig kellett várni míg a helyzet tisztázásra került, és a PCR tesztet csak a koronavírus fertőzéssel ténylegesen gyanúsítható páciensek esetében írta elő az újra módosított eljárás rend.
Az ellátás azzal, hogy lehetővé vált a nem sürgősségi ellátás, nem tért vissza normál kerékvágásba. Az eljárás rendek összefoglalva maximális higiéniai feltételek betartását, a betegek időpontra történő fogadását, a két beteg közötti szellőztetést, és a személyes védőfelszerelések folyamatos viselését ajánlják. Hogy ez a napi betegforgalomban, főleg a közellátásban hogyan tud megvalósulni, a jövő kérdése. Két lehetőség áll a betegellátás előtt: vagy vállaljuk a fogászattal járó kockázatokat és egy elfogadható szintre állítjuk be a higiéniai feltételeket, vagy részben eldobjuk a járóbetegellátás eddigi koncepcióját, és steril, műtőszerű rendelőkben fogunk még alapszintű betegellátást is nyújtani, hogy a vírus transzmissziót a lehetőségekhez képest minimalizáljuk.
A jövőt tekintve egy további égető kérdés a finanszírozás kérdése is a közellátásban. Járványhelyzetben a NEAK a törvényi előírásoknak megfelelően átlagteljesítmény finanszírozásra állt át. Ez a helyzet megmutatta, hogy tud másképpen is működni a rendszer, amikor valószínűsíthetően mindenki valós teljesítményjelentést ad le. Sokak kérdése, hogy tudna-e ez így működni a továbbiakban is? Véleményem szerint nem. A járvány helyzet elmúltával a teljesítményfinanszírozás visszaállása várható. Viszont a jelenlegi állapot nem maradhat annyiban, véleményem szerint a járvány után újra kell gondolni a fogászati ellátórendszer teljes struktúráját, működését és az ehhez rendelt megfelelő finanszírozást. Ha ez nem is valósulhat meg azonnal mindenképp szükséges a minimumidők újragondolása, főleg, ha az ajánlott kétszeres többlet időt kell szánnunk az új eljárásrendnek megfelelően egy beavatkozásra.
Ma, 2020 május 24. napján miközben írtam ezt az összefoglalót jött a hír, hogy esetleg Pintér Sándor belügyminiszter javaslatára államosítanák a háziorvosi praxisokat. Ha ez tényleg megvalósul és esetleg a fogászati alapellátást is érinti, tudna működőképes lenni? Jobb eszközellátottságban, illetve védőfelszerelésben részesülnénk? Mi biztosítaná a hosszútávú életképességet, ha a rendszert újból, az alapoktól változtatjuk meg?

